‘এজেন্ডা ২০৩০’ বা ‘এসডিজি’ হিসেবে পরিচিত টেকসই উন্নয়ন অভীষ্ট ২০১৫ সালের সেপ্টেম্বরে জাতিসংঘের টেকসই উন্নয়ন শীর্ষ বৈঠকে ১৯৩টি সদস্য রাষ্ট্র দ্বারা গৃহীত হয়। ১ জানুয়ারি ২০১৬ থেকে এসডিজি কার্যকর হয়েছে। জাতিসংঘের সদস্য রাষ্ট্রগুলো ২০৩০ সালের মধ্যে এসডিজি বাস্তবায়ন করার জন্য অঙ্গীকারবদ্ধ। এসডিজি’র মধ্যে মোট ১৭টি ‘বৈশ্বিক অভীষ্ট’ রয়েছে, এবং এসব অভীষ্টের মধ্যে ১৬৯টি লক্ষ্য অন্তর্ভুক্ত। এসব লক্ষ্যের অগ্রগতির নির্দেশক হিসেবে ২৪৪টি সূচক চিহ্নিত করা হয়েছে। ‘সহস্রাব্দ উন্নয়ন অভীষ্ট’ বা ‘এমডিজি’ থেকে এসডিজি’র মূল পার্থক্য হচ্ছে এটি এমডিজি’র সংখ্যাগত ধারণা থেকে গুণগত ধারণার ওপর বেশি গুরুত্ব আরোপ করে।